google/wiki40b huggingface dataset:
1976. gada Eiropas čempionāts futbolā

1976. gada Eiropas čempionāts futbolā notika Dienvidslāvijā no 16. līdz 20. jūnijam. Tas bija pēc skaita 5. Eiropas čempionāts futbolā, ko rīkoja UEFA. Par Eiropas čempioniem kļuva Čehoslovākijas izlase, kas finālā 11 m sitienu sērijā pārspēja iepriekšējos čempionus VFR.
Finālturnīrā iekļuva 4 kvalifikācijas turnīrā spēcīgākās komandas: Čehoslovākija, Dienvidslāvija, Nīderlande un VFR.
Pusfinālā čehoslovāki spēles pagarinājumā ar 3-1 pārspēja Nīderlandi, savukārt otrā spēlē arī pagarinājumā ar 4-2 VFR pieveica Dienvidslāviju. Arī spēlē par 3. vietu uzvarētāju noteica spēles pagarinājumā, kur Nīderlande ar 3-2 uzvarēja dienvidslāvus.
Finālā tikās Čehoslovākijas un VFR izlases. Spēles pamatlaiks beidzās neizšķirti 2-2, un arī pagarinājumā komandas nespēja noteikt uzvarētāju. Tādēļ pirmoreiz Eiropas čempionāta vēsturē čempions tika noteikts pēcspēles 11 m sitienu sērijā. Tajā ar 5-3 pārāki izrādījās Čehoslovākijas futbolisti un kļuva par Eiropas čempioniem.
Geizers

Geizers ir karstais avots, kam raksturīga neregulāra karstā ūdens vai tvaika izšaušanās no Zemes dzīlēm. Geizeru uzbūvi pēta hidroģeoloģija. Geizeri atrodas tikai dažās vietās uz pasaules un tie ļoti reti izšauj ūdens strūklu un līdz ar to, tā ir reta dabas parādība. Galvenokārt visi geizeru lauki atrodas netālu no vulkāniski aktivājām teritorijām. Ūdens tiek uzsildīts aptuveni 2 kilometru dziļumā, kur tas saskaras ar karstiem iežiem. Pasaulē ir aptuveni 1000 geizeru, no kuriem puse atrodas Jeloustonas nacionālajā parkā. Geizeru vulkāniskā aktivitāte var mainīties vai arī rimties, jo notiek minerālu nogulsnēšanās, kas geizeru nobloķē, blakus geizeru aktivitātes pastiprināšanās, zemestrīču darbība vai arī cilvēku iejaukšanās.
Pasaulē kopā ir tikai seši reģioni, kuros atrodas geizeri. ASV atrodas divi no šiem reģioniem, savukārt pa vienam — Jaunzēlandē, Islandē, Krievijā un Čīlē.

Etimoloģija

Pirmo reizi eiropieši par geizeriem dzirdēja 1294. gadā, kad tie pirmo reizi tos ieraudzīja Islandē. Vārds "geizers" ir cēlies no slavenākā Islandes geizera — "Geysir", kura nosaukums ir cēlies no islandiešu vārda "gjósa", kas savukārt latviski nozīmē — "izšļākties". Starp citu, šo vārdu islandieši esot patentējuši un to nemaz tik brīvi nevar izmantot. Mūsdienās šī konkrētā geizera vārds ir mazliet pārveidots un to lieto, lai apzīmētu visus šī veida ģeoloģiskos objektus.
Marlons Brando

Biogrāfija

18 gadu vecumā Brando devās uz Ņujorku, kur iesaistījās teātra studijās un drīz sāka piedalīties atsevišķās izrādēs vasaras sezonas teātros. 1944. gadā Brando uzsāka karjeru kā teātra aktieris Brodvejā. Viņš guva panākumus ar Stenlija Kovaļska  lomu Tenesija Viljamsa lugā "Ilgu tramvajs" 1947. gadā.
Brando pirmā kinoloma bija filmā The Men (1950). Jau ar nākamo filmu, kas bija "Ilgu tramvaja" adaptācija tāda paša nosaukuma filmai, Brando kļuva slavens. Par Stenlija lomu šajā 1951. gada filmā "Ilgu tramvajs" (A Streetcar Named Desire) Brando tika nominēts Amerikas Kinoakadēmijas balvai. Brando pavisam 8 reizes bijis nominēts Amerikas Kinoakadēmijas balvai, bet ieguvis to divreiz — par galvenajām lomām filmās "Ostā" (On the Waterfront, 1954) un "Krusttēvs" (The Godfather, 1972). Vēl nominēts Kinoakadēmijas balvai bija par lomām filmās "Viva Sapata!" (Viva Zapata!, 1952), "Jūlijs Cēzars" (Julius Caesar, 1953), Sayonara (1957), "Pēdējais tango Parīzē" (Last Tango in Paris, 1972), un nominācija labākā otrā plāna aktierim par lomu filmā A Dry White Season (1989). Citas nozīmīgas lomas Brando atveidojis filmās The Wild One (1953), The Teahouse of the August Moon (1956), The Young Lions (1958), The Ugly American (1963), The Nightcomers (1972), "Supermens" (Superman, 1978), "Mūsdienu apokalipse" (Apocalypse Now, 1979), "Dons Žuans de Marko" (Don Juan DeMarco, 1994).
UCI Pasaules tūre

Vēsture

Līdz 2004. gada beigām Starptautiskā riteņbraukšanas savienība (UCI) uzturēja gan Pasaules rangu, kurā punktus piešķīra par rezultātiem visās apstiprinātajās sacensībās un Pasaules kausu, kuru piešķīra par rezultātiem desmit izvēlētās viendienas sacensībās. No 2005. gada sezonas abus aizvietoja UCI ProTour un UCI Continental Circuits sacensības. Tomērs nesaskaņas starp UCI un ASO, kuri organizēja Tour de France un vairākas klasikas, kā arī Giro d'Italia un Vuelta a España organizatoriem nozīmēja, ka līdz ar 2008. gadu ProTour zaudēja nozīmi kā rangs, jo tajā tobrīd tikai viens no klasiku pieminekļiem un trīs citas klasikas bija UCI kontrolē. Tā rezultātā tika radīts UCI Pasaules rangs (angļu: UCI World Ranking), apvienojot sniegumu ProTour ar citām prestižām sacensībām. 
Līdz ar 2011. gada sākumu ProTour un Pasaules rangs atkal tika apvienoti. Ranga sistēmu pārsauca par Pasaules tūri (World Tour), bet ProTeam  tika saglabāta kā reģistrācijas kategorija profesionālām komandām. Visām komandām ar ProTeam statusu ir automātiska pieeja un pienākums startēt Pasaules tūres sacensībās.
9. sieviešu šaha olimpiāde

9. sieviešu šaha olimpiāde notika no 1980. gada 20. novembra līdz 8. decembrim Maltas galvaspilsētā Valletā.
Vienlaicīgi Valletā notika arī 24. šaha olimpiāde.

Vispārīgs apskats

Olimpiādē piedalījās 42 komandas. No tām astoņu valstu komandas bija debitantes. Olimpiādē pirmoreiz spēlēja: ASV Virdžīnas, Grieķija, Dominikāna, Ēģipte, Ķīna, Apvienotie Arābu Emirāti, Malta un Nigērija. Nigērijas komanda ieradās nepilnā sastāvā (2 spēlētājas) tikai uz astoto kārtu, tomēr tika turnīrā pielaista. Katrā izspēlētā mačā tā automātiski saņēma zaudējumu pie trešā galdiņa.
Spēles reglaments: Šveices sistēma, 14 kārtas. Apdomas laiks: pirmās 2,5 stundās 40 gājieni, katrā nākamajā stundā 16 gājieni.

Godalgoto komandu dalībnieču individuālie rezultāti

Godalgoto komandu dalībnieču individuālie rezultāti redzami tabulās:
Baltijas aplis

Vēsture

Baltijas apļa aizsācēja ir Ludmila Kačkalda. Šis turnīrs ir jau pazīstāms visā pasaulē, jo uz sacensībām atbrauc no dažādām valstīm visstiprākās un spožākās vingrotājas. Visus 14. gadus Latvijā bija atbraukušas mākslinieces no Krievijas, Lietuvas, Igaunijas, Baltkrievijas, Azerbaidžānas, Izrāelas, Vācijas, ASV, Norvēģijas, Bulgārijas, Uzbekistānas, Polijas, Somijas, Latvijas u. t.t. Baltijas aplī uzstājās arī lielā mēroga vingrotājas (2012. gadā uzstājās Olimpiskā čempione Jevgeņija Kanajeva). Sacensībās piedālās arī grupu vingrojumi. Sacensības notiek Olimpiskājā sporta centrā.

Programma

Sacensības ilgst divas dienas. Pirmajā dienā uzstājās visas vingrotājas ar apli, bumbu, vālītēm un lentu. Viņus novertē tiesneši un liek atzīmi par katru vingrojumu. Pastāv liela konkurence, jo deviņām stiprākām vingrotājām būs iespēja nokļūt finālā, kur viņas startēs ar katru veidu un cīnīsies par vietām. Otrā dienā notiek fināls. Šajā dienā skatītāji var redzēt grupu vingrojumu uzstāšanos un individuālos vingrojumus, kā arī priekšnesumus. Pēc fināla tiek uzzinātas uzvarētajas. Tiek apbalvotas pirmās trīs uzvarētajas katrā vingrojumā, kā arī tiek apbalvotas grupu vingrojumu mākslinieces. Tad notiek priekšnesumi, kur meitenes sacenšās par Miss Elegances titulu. Tiek pasniegtas gleznas visskaistākajai un savdabīgākajai vingrotājai.

Organizatori

Sporta un mākslas svētkus "Baltijas aplis" veido Rīgas domes Izglītības, kultūras un sporta departaments sadarbībā ar Latvijas Vingrošanas federāciju.

Turnīra elegantākas vingrotājas

2000. Dace Vende (Latvija), 2001. Bri Robertsone (Austrālija), 2002. Jeļena Posevina (Krievija), 2003. Irina Čaščina (Krievija), 2004. Zarina Mukhitdinova (Krievija), 2005. Ļaisana Utjaševa (Krievija), 2006. Jevgeņija Kanajeva (Krievija), 2007. Marina Špehta (Krievija), 2008. Jana Lukjanova (Igaunija), 2009. Angelika Deičmane (Latvija), 2010. Jeļena Meijerzone (Izraēla), 2011. Zeinaba Džavadli (Azerbaidžāna), 2012. Ļubova Čerkašina (Baltkrievija).
Jelgavas Jaunais teātris

Vēsture

Teātris pastāv kopš 1992. gada. Savas darbības laikā vairākkārt piedalījies Latvijas Amatierteātru gada izrāžu parādē, piedalījies starptautiskos festivālos Lietuvā, Igaunijā, Somijā, Anglijā, u. c. Teātri radījuši un izkopuši režisori Agris Krūmiņš un Lolita Muižniece. Divdesmit gadu laikā teātrī darbojušies tādi režisori kā Imants Jaunzems, Ģirts Šolis.Uzvedumus veidojusi horeogrāfe Alda Skrastiņa. Scenogrāfiju izrādēm veidojis Mārtiņš Vilkārsis.
Kopš 2019. gada trupas mākslinieciskā vadītāja, režisore — Antra Leite-Straume.

Festivāls "Rotācija"

Jelgavas Jaunā teātra rīkotais festivāls "Rotācija" pirmo reizi norisinājās 2013. gada pavasarī. Festivāla mērķis ir iesaistīt Jelgavas jauniešus teātra mākslā, ieinteresēt jauniešus teātra praksē. Tā kā 2013. gadā festivāls guva lielu atzinību no iesaistīto puses, festivāls kļuvis par ikgadēju notikumu Jelgavas jauniešiem. Festivālā skolēni no dažādām skolām cīnās par teatrālākās skolas titulu, kā arī par ceļojošo "Rotācija" kausu.
Sarkanā krāsa

Zinātnē

Sarkanās krāsas uztveri izraisa acs garo viļņu jūtības vālītes. Tās viļņa garums ir no 620 līdz 740 nm. Elektromagnētiskie viļņi ar lielāku viļņa garumu ir infrasarkanais starojums, kuru ar neapbruņotu aci nevar novērot, bet ar mazāku viļņa garumu — citas redzamās gaismas krāsas, sākot ar oranžo krāsu. Galvenā teorija, kāpēc primātiem ir attīstīta sarkanās krāsas redze, ir tāda, ka tas ļauj atšķir nogatavojušos augļus no nenobriedušajiem augļiem.
Sarkanā krāsa ir viena no trim Sarkanzaļzilā krāsu modeļa krāsām. Sajaucot sarkano krāsu kopā ar zilo un zaļo krāsu var iegūt jebkuru citu spektra krāsu un tās toni. Šo principu izmanto tehnoloģijās, piemēram, lai veidotu krāsainu attēlus uz datora monitoros vai televīzijā.
Angara

Tecējums

Angaras baseins kopā ar Baikāla ezera baseinu ir 1 039 000 km², bez Baikāla — 468 000 km². Sākas no Baikāla ezera kā 1,1 km plata straume un tek ziemeļu virzienā. Tek pa Irkutskas apgabala un Krasnojarskas novada teritoriju. No iztekas līdz Irkutskas pilsētai upes ielejā izbūvēta ūdenskrātuve. Lejāk pa upi izbūvētas vēl divas lielas ūdenskrātuves: Bratskas ūdenskrātuve un Ustjiļimskas ūdenskrātuve. Lejpus Ustjiļimskas upe pagriežas uz rietumiem un pie Strelkas ietek Jeņisejā. Lielākās pietekas ir Iļima, Čadobeca, Irkiņejeva (labās), Irkuta, Kitoja, Belaja, Oka, Ija, Tasejeva (kreisās). Lielākās pilsētas krastos ir Irkutska, Angarska, Bratska un Ustjiļimska.
Friga

Friga (sennorvēģu: Frigg) senskandināvu mitoloģijā ir debesu, laulības, auglības, mīlestības un pavarda dieviete, dieva Odina galvenā sieva. Friga ir "pirmā starp dievietēm". Skandināvu mitoloģijā viņa pamatā saistīta ar sievas un mātes tēlu, taču tās nav viņas vienīgās funkcijas. Frigas funkcijas bieži saistītas arī ar Odina funkcijām — ja neskaita Odinu, viņa ir vienīgā, kas drīkst sēdēt viņa tronī Hlidskjalvā, kopā ar Odinu piedalās mežonīgajās medībās utt. Frigai bija 11 vai 12 pavadones — Eira, dziedēšanas dieviete, Hlina, sargātāja dieviete, Gna, ziņnešu aizgādne, Fulla, auglības dieviete, utt. Iespējams, ka Frigas pavadones ir tikai viņas pašas dažādas manifestācijas. Friga spēj ielūkoties nākotnē, taču redzēto novienam neizpauž. Viņa ir arī dzemdētāju aizgādne.
Skandināvijā Oriona jostu Oriona zvaigznājā dēvēja par Frigas vērpjamo ratiņu (Friggerock). Tiek uzskatīts, ka viņa vērpusi mākoņus.
Viens no svarīgākajiem ar Frigu saistītajiem mītiem ir mīts par viņas dēla Baldra nāvi.

Frigas atribūti

Par Frigas atribūtiem uzskata vērpjamo ratiņu, vārpstiņu, āmuli un atslēgas. Friga brauc zelta ratos, ko velk divi balti kaķi. Friga cilvēkiem devusi linus.
Ajana Allahverdijeva

Biogrāfija

2014. un 2015. gadā uzvarējusi Azerbaidžānas jauniešu šaha čempionātā meiteņu U10 vecuma grupā, bet 2016. un 2017. gadā atkārtojusi šo panākumu meiteņu U12 vecuma grupā. 2018. gadā piekto gadu pēc kārtas uzvarējusi Azerbaidžānas jauniešu šaha čempionātā - šoreiz meiteņu U14 vecuma grupā. Tajā pašā gadā piedalījusies arī Azerbaidžānas junioru šaha čempionātā meitenēm U20 vecuma grupā un izcīnījusi bronzas medaļu. 2017. gadā debitējusi Azerbaidžānas sieviešu šaha čempionāta finālā, kurā ieņēmusi 15. vietu.
Pārstāvējusi Azerbaidžānu dažādos Eiropas un pasaules jauniešu šaha čempionātos. 2015. gadā ieņēmusi otro vietu Eiropas jauniešu šaha čempionātā G10 vecuma grupā. 2017. gadā ieņēmusi trešo vietu Eiropas jauniešu šaha čempionātā G12 vecuma grupā. 2018. gada augustā Rīgā uzvarējusi Eiropas jauniešu šaha čempionātā G14 vecuma grupā. 2019. gada augustā Bratislavā atkārtoti uzvarējusi Eiropas jauniešu šaha čempionātā G14 vecuma grupā.
2016. gadā Baku pārstāvējusi Azerbaidžānas trešo komandu Pasaules sieviešu šaha olimpiādē.
Šklova

Vēsture

Rakstos Šklova pirmoreiz minēta 1520. gada kā Lietuvas lielkņazistes apdzīvotā vieta. Livonijas kara laikā 1581. gada jūnijā pie apdzīvotās vietas notika Šklovas kauja, kurā krievi Dmitrija Hvorostiņina vadībā sakāva Polijas-Lietuvas karaspēku. 1762. gadā Šklova ieguva pilsētas tiesības. Apdzīvotā vieta pievienota Krievijas impērijai pēc Polijas pirmās dalīšanas 1772. gadā. Pilsēta izveidojās par ievērojamu ebreju kultūras centru, 18. gadsimtā šeit darbojās ješiva. Otrā pasaules kara laikā pilsēta no 1941. gada 11. jūlija līdz 1944. gada 27. jūlijam atradās vācu okupācijā. Ganrīz visi pilsētas ebreji (pirms kara 26,7 % no iedzīvotājiem) tika nogalināti holokaustā.

Cilvēki

1787. gadā Šklovā vietējā karaskolā par skolotāju strādāja serbu kultūras darbinieks Dositejs Obradovičs (Доситеј Обрадовић, 1739 – 1811). Šklovā uzaudzis krievu marksists Pāvels Akselrods (Па́вел Бори́сович Аксельро́д, 1850 – 1928). No 1983. līdz 1985. gadam Šklovā par būvmateriālu rūpnīcas direktora vietnieku strādāja Baltkrievijas prezidents Aleksandrs Lukašenko, pēc tam kļūdams par sovhoza direktoru Šklovas rajonā.
Daudzziedu gundega

Apraksts

Stublājs stāvs, zarains, rievains, augšdaļā maz aplapots un vismaz augšdaļā klāts ar atstāvošiem matiņiem.
Lapu garums no 5 — 12 cm. To segmenti dziļi šķelti trīs daļās. Dalītas šaurās lancetiskās vai lineārās plūksnās, klātas ar pieguļošiem matiņiem, plūksnu mala gluda vai neregulāri zobaina. Apakšējās lapas ar kātu, stublāja augšdaļā lapas sēdošas. Lapu apakšpuse bāli zaļa.
Ziedi pa vienam garu ziedkātu galā. Ziedkātiņi rievaini, klāti ar pieguļošiem matiņiem. Ziedu diametrs 1 — 3 centimetru. Kauslapas piecas, olveidīgas, piekļaujas nektārlapām. Vainaglapas (nektārlapas) apgriezti olveidīgas, zeltainas, dzeltenas, spīdīgas, 1 — 1,5 centimetrus garas, pūkainas.
Auglis — sīks (garums ap 0,4 cm), no sāniem saspiests, kails riekstiņš ar īsu knābīti ieapaļā riekstiņu kopauglī. Zied no maija līdz jūnijam.

Izplatība

Sastopams lielākajā Eiropas daļā, ieskaitot Skandināviju, Kazahstānā, Turcijā, Irānas ziemeļos un rietumos, Irākas ziemeļrietumos.
Latvijā diezgan bieži visā teritorijā.
Sausu augteņu suga. Atsevišķi eksemplāri un grupas upju krastu nogāzēs, sausās pļavās, nezālienēs, priežu silos un mežmalās. Salīdzinājumā ar daudzām citām gundegām neaug mitrās vietās.
51 Pegasi

51 Pegasi (arī 51 Peg; latviešu: Pegazs 51) jeb Helvēcijs (no latīņu: Helvetios) ir zvaigzne, kas atrodas Pegaza zvaigznājā. Tā atrodas aptuveni 50 gaismas gadus attālumā no Zemes, un, kaut gan salīdzinoši blāvi, nakts debesīs tā ir pamanāma ar neapbruņotu aci. 51 Pegasi kļuva plašāk pazīstama tad, kad 1995. gadā tā kļuva par pirmo galvenās secības zvaigzni, ap kuru tika atrasta citplanēta, kurai vēlāk tika dots nosaukums 51 Pegasi b.
Tāpat kā Saule, arī 51 Pegasi tiek klasificēta kā galvenās secības zvaigzne, kuras spektrālā klase ir G5V. Tomēr atšķirībā no Saules tā ir par 11% masīvāka, kā arī par 24% lielāka diametrā. Turklāt tiek uzskatīts, ka 51 Pegasi ir arī vecāka zvaigzne — ap 6,1 līdz 8,1 miljardu gadus veca.
Mesto Albrehtice

Vēsture

Rakstos pirmoreiz minēta 1377. gadā. Ilgu laiku apdzīvotā vieta atradās Habsburgu impērijas sastāvā, tās vāciskais nosaukums bija Olbersdorfa (vācu: Olbersdorf). No 1918. gada - Čehoslovākijas sastāvā. No 1938. līdz 1945. gadam kā Sudetu reģiona daļa atradās Vācijā. Pēc Otrā pasaules kara - atkal Čehoslovākijā. Pamatojoties uz Beneša dekrētiem, pilsētas vācu iedzīvotāji tika padzīti. Kopš 1993. gada - Čehijas sastāvā.
Ondržejs Palāts

Spēlētāja karjera

Profesionāļa karjeru Palāts sāka 2011.—12. gada sezonā, īsi pirms kuras trīs gadu līgumu ar hokejistu noslēdza NHL klubs Tampabejas "Lightning". Sezonu Palāts aizvadīja AHL vienībā Norfolkas "Admirals", kopā ar komandu izcīnot Kaldera kausu. 2012.—13. gada sezonā spēlēja AHL vienībā Sirakjūsas "Crunch". Sezonas gaitā Palāts tika izsaukts uz NHL, aizvadot 14 spēles Tampabejas "Lightning" sastāvā, taču sezonu noslēdza "Crunch", kopā ar komandu sasniedzot Kaldera kausa finālu, kurā gan "Crunch" piekāpās Grendreipidsas "Griffins".
2013.—14. gada sezonā Palāts kļuva par "Lightning" pamatsastāva spēlētāju. Sezonu uzbrucējs noslēdza ar 59 rezultativitātes punktiem un tika nominēts Kaldera balvai. Balvu gan ieguva Neitans Makinnons. 2014.—15. gada sezonu hokejists noslēdza ar 63 punktiem, un kopā ar komandu sasniedza Stenlija kausa finālsēriju, tajā gan piekāpjoties Čikāgas "Blackhawks".
Čehijas hokeja izlases rindās spēlējis 2014. gada olimpisko spēļu turnīrā.
Aizliegtais paņēmiens

Ievads

Katra raidījuma sērija sākas ar īsu raidījuma aprakstu. Tiek rādīti samontēti kadri ar Rīgas ainavu un garāmgājēji, bet šie kadri ir paātrināti. Kadrs, kurā G.Bojārs, raidījuma vadītājs, stāv, ir nofilmēts uz LTV terases. Fonā tiek atskaņota titulmūzika. Gandrīz visas sērijas (izņemot speciālizlaidumi) sākas ar šādu ievadfrāzi, ko lasa Aigars Rozenbergs:
 Mūs iespējams nosodīs, bet, piedodiet, nereti tikai tā var uzzināt notikumu, likumu un sabiedrības īsto seju. Kā ir patiesībā? "Aizliegtais paņēmiens".

Apbalvojumi

2015. gadā raidījuma piecsēriju speciālizlaidums "Operācija: "Bistro Frics"" saņēma Latvijas žurnālistu asociācijas balvu. Šajā raidījumu sērijā LTV žurnālisti atvēra kartupeļu frī kiosku "Frics". 2017. gadā raidījuma piecsēriju speciālizlaidums "Operācija: "Tokija"" saņēma Latvijas Darba devēju konfederācijas balvu. Šajā raidījumu sērijā žurnāliste strādāja kā trauku mazgātāja restorānā Tokyo City un ar slēpto kameru nofilmēja ilgstošu aplokšņu algu maksāšanu restorānā.
2019. gadā raidījuma veidotā divu sēriju izlaušanās spēle Latvija ieguva Latvijas žurnālistu savienības izcilības balvu.
Raidījuma veidotā "Izlaušanās spēle "Latvija"", ir izvirzīta Eiropas raidorganizāciju apvienības (EBU) orģinālformātu skatei, kura norisināsies EBU Radošuma forumā 2019. gada septembrī. 
LTV Ziņu dienesta direktore Iveta Elksne par raidījuma panākumiem Eiropā:
 “Pirmkārt, kaut kas tāds ir noticis pirmo reizi. Otrkārt, mēs esam spējuši konkurēt ar lieliem un finansiāli ļoti stipriem medijiem.
Paldies, protams, arī komandai par spēju iziet no ierastajiem satura rāmjiem un profesionāli to arī realizēt,”
Eliass Petešons

Spēlētāja karjera

Profesionāļa karjeru Petešons uzsāka 2015.—16. gada sezonā Allsvenskan līgas vienībā Timrå IK. 2016.—17. gada sezonā bija otrs komandas rezultatīvākais spēlētājs, pēc sezonas beigām noslēdzot līgumu ar Zviedrijas hokeja līgas klubu Vekšes "Lakers". 19 gadu vecumā "Lakers" rindās Petešons kļuva par visas līgas rezultatīvāko spēlētāju, kopā ar komandu izcīnot Zviedrijas čempiona titulu. Petešons tika atzīts par līgas labāko uzbrucēju.
2018. gada 25. maijā Petešons noslēdza trīs gadu līgumu ar NHL vienību Vankūveras "Canucks", kas gadu iepriekš uzbrucēju ar augsto piekto numuru bija izvēlējusies NHL draftā. 2018. gada 3. oktobrī debitēja NHL, savā debijas spēlē gūstot vienus vārtus. Sezonu Petešons noslēdza ar 66 punktiem 71 aizvadītā spēlē un kā līgas labākais debitants ieguva Kaldera balvu.
Zviedrijas hokeja izlases sastāvā kļuvis par 2018. gada Pasaules čempionu.
ECCO

Bizness

Kompānija ECCO ir izvēlējusies darboties visos apavu tirgus segmentos, arī atsevišķos sporta apavu tirgus segmentos, kur ECCO produkcija var būt līderpozīcijās, piemēram, golfa apavu, apavu nodarbībām svaigā gaisā, apavu soļošanai un apavu skriešanai segmentos. ECCO produktu stratēģijas pamats ir un arī turpmāk būs apavi, kuros izmantota tiešās injekcijas tehnoloģija. Šī tehnoloģija ir ECCO atšķirības zīme un, kopā ar apavu inovatīvo izturību un funkcionalitāti, tā pārstāv ECCO pamatfilozofiju. Lielais pārdošanas apjomu pieaugums kompānijas darbības laikā pierāda, ka šīs apavu īpašības ir ļoti populāras pircēju vidū. Jauni aizraujoši produkti pievērš patērētāju uzmanību un palielina pārdošanas, kā arī palīdz paplašināt mūsu fabriku tehnisko iespēju robežas. Kompānija ECCO ir apguvusi ražošanas tehnoloģiju labāk kā citi, un viena no atslēgām ECCO biznesa filozofijas un rezultātu izprašanai ir neatņemamā sadarbība starp dizaineriem, produktu attīstības daļu, mārketinga daļu, miecētavām, fabrikām un izplatīšanas kanāliem.

Organizācija

Jau no pašas kompānijas izveidošanas 1963. gadā Bredebro pilsētiņā Dānijas dienvidrietumos ECCO īpašnieki un vadītāji ir bijuši Tosbiju ģimene. Šodien Hannija Tosbija Kaspšaka (Hanni Toosbuy Kasprzak), Birtes un Karla Tosbiju (Birte and Karl Toosbuy) ir vienīgā ECCO īpašniece un Uzraudzības padomes priekšsēdētāja. Viņas dzīvesbiedrs Dīters Kaspšaks (Dieter Kasprzak) ir kompānijas prezidents. ECCO paļaujas uz trīs galveno elementu - zīmola, produkta un koncepcijas attīstības, ražošanas un pārdošanas – pilnveidošanu. Lēmumus pieņem tur, kur notiek aktīva darbība. Kompānijas ECCO ikdienas darbu vada 11 spēcīgas apakšvienības: pieci pārdošanas reģioni, piecas ražošanas vienības un viena ādas pārstrādes vienība. Katrai vienībai ir sava vadība, uzraudzības padome, budžets un finansu atskaites. ECCO galvenais birojs ir atbildīgs par zīmola, produkta un koncepcijas attīstību, kā arī par centrālajām grupas funkcijām, tādām kā loģistika, informācijas tehnoloģijas, finanses, nodokļu vadība un juridiskā nodaļa. Bez tam galvenais birojs nodrošina atbalstu atsevišķajām vienībām un to kontroli.

ECCO apavu veikali

Šobrīd ECCO apavi ir pieejami visā pasaulē, un tie ir kļuvuši par vienu no vadošajiem apavu ražotāju zīmoliem. Sākot ar 1995.gadu līdz pat šodienai Baltijas valstīs ir atvērti desmit ECCO apavu veikali: Latvijā - Rīgas centrā Krišjāņa Barona ielā 31, tirdzniecības centros "MOLS", "ALFA", "DOMINA", "SPICE" un "GALERIJA CENTRS". Lietuvā pirmais ECCO veikals tika atvērts Viļņā, 2002.gadā. Tam sekoja ECCO veikali Kauņā un Klaipēdā. Šie veikali atrodas tirdzniecības centros "Akropolis". Igaunijas ECCO veikals tirdzniecības centrā "Ülemiste" darbojas kopš 2004.gada, savukārt 2007.gada rudenī tika atvērts otrais ECCO veikals tirdzniecības centrā "ROTERMANNI".